CELEX: 32022D0314
Language: fi
Date: 2022-02-15 00:00:00
Title: Neuvoston päätös (EU) 2022/314, annettu 15 päivänä helmikuuta 2022, Euroopan unionin liittymisestä aavan meren kalavarojen säilyttämisestä ja hoidosta Pohjois-Tyynellämerellä tehtyyn yleissopimukseen

28.2.2022   
               
               
                  FI
               
               
                  Euroopan unionin virallinen lehti
               
               
                  L 55/12
               
            
         NEUVOSTON PÄÄTÖS (EU) 2022/314,
         annettu 15 päivänä helmikuuta 2022,
         Euroopan unionin liittymisestä aavan meren kalavarojen säilyttämisestä ja hoidosta Pohjois-Tyynellämerellä tehtyyn yleissopimukseen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 43 artiklan yhdessä sen 218 artiklan 6 kohdan toisen alakohdan a alakohdan kanssa,
         ottaa huomioon Euroopan komission ehdotuksen,
         ottaa huomioon Euroopan parlamentin hyväksynnän (1),
         sekä katsoo seuraavaa:
         
                     (1)
                  
                  
                     Neuvosto antoi 22 päivänä kesäkuuta 2018 komissiolle luvan aloittaa Pohjoisen Tyynenmeren kalastuskomission kanssa neuvottelut unionin liittymiseksi aavan meren kalavarojen säilyttämistä ja hoitoa Pohjois-Tyynellämerellä koskevaan yleissopimukseen, jäljempänä ’yleissopimus’.
                  
               
                     (2)
                  
                  
                     Unionilla on toimivalta toteuttaa meren elollisten luonnonvarojen säilyttämiseen tähtääviä toimenpiteitä osana yhteistä kalastuspolitiikkaa sekä tehdä sopimuksia kolmansien maiden ja kansainvälisten järjestöjen kanssa.
                  
               
                     (3)
                  
                  
                     Neuvoston päätöksen 98/392/EY (2) mukaisesti unioni on sopimuspuolena 10 päivänä joulukuuta 1982 tehdyssä Yhdistyneiden kansakuntien merioikeusyleissopimuksessa, jäljempänä ’UNCLOS’, joka velvoittaa kaikkia UNCLOSin sopimuspuolia toimimaan yhteistyössä meren elollisten luonnonvarojen hoitamiseksi ja säilyttämiseksi.
                  
               
                     (4)
                  
                  
                     Unioni on neuvoston päätöksen 98/414/EY (3) mukaisesti sopimuspuolena hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien 10 päivänä joulukuuta 1982 tehdyn Yhdistyneiden Kansakuntien merioikeusyleissopimuksen määräysten täytäntöönpanosta tehdyssä sopimuksessa.
                  
               
                     (5)
                  
                  
                     Pohjoisen Tyynenmeren kalastuskomissio kutsui 23–25 päivänä helmikuuta 2021 pidetyssä kuudennessa vuotuisessa istunnossaan unionin liittymään yleissopimukseen.
                  
               
                     (6)
                  
                  
                     Liittyminen yleissopimukseen yhdenmukaistaa unionin lähestymistapaa kalavarojen säilyttämiseen maailman kaikilla valtamerillä ja lujittaa unionin sitoutumista kalavarojen säilyttämiseen ja kestävään käyttöön pitkällä aikavälillä maailmanlaajuisesti. Unionin ulkoasioiden ja turvallisuuspolitiikan korkean edustajan ja komission 10 päivänä marraskuuta 2016 annetun yhteisen tiedonannon ”Kansainvälinen valtamerten hallinnointi: EU:n panos vastuulliseen valtamerten hoitoon” ja tiedonannosta 3 päivänä huhtikuuta 2017 annettujen neuvoston päätelmien mukaan alueellisten kalastuksenhoitojärjestöjen vaikuttavuutta tukevien ja lisäävien toimenpiteiden edistäminen ja tarvittaessa niiden hallinnon parantaminen on keskeinen osa unionin toimintaa kyseisissä organisaatioissa.
                  
               
                     (7)
                  
                  
                     Euroopan tietosuojavaltuutettua on kuultu Euroopan parlamentin ja neuvoston asetuksen (EU) 2018/1725 (4) 42 artiklan 1 kohdan mukaisesti, ja hän antoi viralliset huomautukset 27 päivänä elokuuta 2021. Jäsenvaltioiden tai komission yleissopimuksen puitteissa käsittelemiä henkilötietoja on käsiteltävä Euroopan parlamentin ja neuvoston asetuksen (EU) 2016/679 (5) ja asetuksen (EU) 2018/1725 mukaisesti.
                  
               
                     (8)
                  
                  
                     Unionin olisi sen vuoksi liityttävä yleissopimukseen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Hyväksytään unionin puolesta Euroopan unionin liittyminen aavan meren kalavarojen säilyttämisestä ja hoidosta Pohjois-Tyynellämerellä tehtyyn yleissopimukseen.
            Yleissopimuksen teksti on liitetty tähän päätökseen.
         
         
            2 artikla
            Neuvoston puheenjohtaja nimeää yhden tai useamman henkilön, jolla on oikeus tallettaa yleissopimuksen 24 artiklan 4 kohdassa määrätty liittymiskirja unionin puolesta.
         
         
            3 artikla
            Tämä päätös tulee voimaan päivänä, jona se hyväksytään (6).
         
         
            Tehty Brysselissä 15 päivänä helmikuuta 2022.
            
               
                  Neuvoston puolesta
               
               
                  Puheenjohtaja
               
               J.-Y. LE DRIAN
            
         
         
            (1)  Hyväksyntä annettu 15. helmikuuta 2022 (ei vielä julkaistu virallisessa lehdessä).
         
            (2)  Neuvoston päätös 98/392/EY, tehty 23 päivänä maaliskuuta 1998, 10 päivänä joulukuuta 1982 tehdyn Yhdistyneiden Kansakuntien merioikeusyleissopimuksen ja sen XI osan soveltamiseen liittyvän 28 päivänä heinäkuuta 1994 tehdyn sopimuksen tekemisestä Euroopan yhteisön puolesta (EYVL L 179, 23.6.1998, s. 1).
         
            (3)  Neuvoston päätös 98/414/EY, tehty 8 päivänä kesäkuuta 1998, hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien 10 päivänä joulukuuta 1982 tehdyn Yhdistyneiden Kansakuntien merioikeusyleissopimuksen määräysten täytäntöönpanosta tehdyn sopimuksen ratifioinnista Euroopan yhteisön puolesta (EYVL L 189, 3.7.1998, s. 14).
         
            (4)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (5)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).
         
            (6)  Neuvoston pääsihteeristö julkaisee yleissopimuksen voimaantulopäivän unionin osalta Euroopan unionin virallisessa lehdessä.